b'\n_START_ARTICLE_\nStyrbj\xc3\xb8rn Sterke\n_START_PARAGRAPH_\nStyrbj\xc3\xb8rn Sterke (Styrbj\xc3\xb8rn Sterki), eller Styrbj\xc3\xb8rn Sveakjempe (Styrbj\xc3\xb8rn sv\xc3\xada kappi) (f\xc3\xb8dt ca. 960, d\xc3\xb8d ca. 985) var s\xc3\xb8nn av Olav Bj\xc3\xb8rnsson, bror av kong Erik Seiers\xc3\xa6l av Sverige og ble gift med datteren til den danske kongen Harald Bl\xc3\xa5tann, Tyra Haraldsdatter. Styrbj\xc3\xb8rn blir omtalt i et islandsk skaldekvad (en lausav\xc3\xadsa) fra ca. 985 av Torvald Hjaltasson, men hans eksistens er ikke historisk belagt.\n_START_SECTION_\nI sagaer\n_START_PARAGRAPH_\nDet er blitt antatt at det en gang kan ha eksistert en saga om Styrbj\xc3\xb8rn, men det meste av denne er bevart i den korte fortellingen Styrbjarnar \xc3\xbe\xc3\xa1ttr Sv\xc3\xadakappa. Deler av sagaen blir gjenfortalt i Eyrbyggarnes saga (Eyrbyggja saga) og i Hervors saga. Styrbj\xc3\xb8rn blir ogs\xc3\xa5 omtalt flere ganger i Snorre Sturlasons Heimskringla, og i den svenske fornaldersagaen Ingvar den vidfarnes saga (Yngvars saga v\xc3\xad\xc3\xb0f\xc3\xb6rla) som foreg\xc3\xa5r p\xc3\xa5 1000-tallet om Ingvar den vidfarne som blir sammenlignet med sin slektning Styrbj\xc3\xb8rn._NEWLINE_I henhold til tradisjonen skal Styrbj\xc3\xb8rn ha v\xc3\xa6rt h\xc3\xb8vding over Jomsvikingene, og ble deretter beseiret av sin onkel kong Erik, som deretter ble omtalt som Seiers\xc3\xa6l, i slaget ved Fyrisvall. En eventuell historisk Styrbj\xc3\xb8rn Sterke skal ha v\xc3\xa6rt en h\xc3\xb8vding i Sk\xc3\xa5ne som utfordret Erik Seiers\xc3\xa6l om makten i Svealand sammen med den danske kongen Harald Bl\xc3\xa5tann eller s\xc3\xb8nnen Svein Tjugeskjegg._NEWLINE_I henhold til de litter\xc3\xa6re kildene krevde Styrbj\xc3\xb8rn sin rett til halve riket da faren Olav, som var styrte sammen med broren Erik, br\xc3\xa5tt falt d\xc3\xb8d om da Styrbj\xc3\xb8rn var tolv \xc3\xa5r gammel. Kravet uttrykte han i henhold til tidens sedvane ved \xc3\xa5 sette seg p\xc3\xa5 sin fars gravhaug. Erik ans\xc3\xa5 nev\xc3\xb8en for ung og tilb\xc3\xb8d ham \xc3\xa5 posisjonen som medregent om han ventet til han ble seksten \xc3\xa5r. I mellomtiden ble en annen utpekt som samkonge, noe Styrbj\xc3\xb8rn ikke fant seg i og stelte til med br\xc3\xa5k. For \xc3\xa5 bli av med br\xc3\xa5kmakeren utstyrte Erik sin nev\xc3\xb8 med det usannsynlige h\xc3\xb8ye antallet av 60 skip og fikk ham sendt av g\xc3\xa5rde i viking. _NEWLINE_Styrbj\xc3\xb8rn skal ha v\xc3\xa6rt uvanlig stor og sterk, og hadde en iltert og besv\xc3\xa6rlig vesen. En gang skal han ha sl\xc3\xa5tt i hjel en annen som ufrivillig hadde kommet borti nesen p\xc3\xa5 gutten med mj\xc3\xb8dbegeret sitt._NEWLINE_P\xc3\xa5 sin ferd som Styrbj\xc3\xb8rn innledet ved \xc3\xa5 bekjempe og beseire den nyvalgte medkongen, deretter seilte han rundt og herjet inntil han kom overraskende p\xc3\xa5 festningen Jomsborg p\xc3\xa5 \xc3\xb8ya Wolin og inntok borgen. Jomsborg hadde sitt navn etter Jomsvikingene som holdt til her og hvor en dansk jarl ved navn Palnatoke oppholdt seg etter at han var blitt drevet vekk av den danske kongen Harald Bl\xc3\xa5tann. Enten beseiret Styrbj\xc3\xb8rn danskekongen i et slag i henhold til Styrbjarnar \xc3\xbe\xc3\xa1ttr Sv\xc3\xadakappa eller mer sannsynligvis ble hans allierte etter at danskekongen kom i takknemlighetsgjeld til ham for \xc3\xa5 ha tatt den besv\xc3\xa6rlige Jomsborgen. _NEWLINE_Alliansen med danskekongen ble beseglet av at Styrbj\xc3\xb8rn fikk ekte Harald Bl\xc3\xa5tanns datter Tyra Haraldsdatter. Samtidig ektet Harald Bl\xc3\xa5tann Styrbj\xc3\xb8rns s\xc3\xb8ster Gyrid Olavsdatter. Denne dynastiske forbindelsen tyder p\xc3\xa5 at Styrbj\xc3\xb8rn ikke var en hvilken som helst landsflyktig vikingh\xc3\xb8vding, men sannsynligvis en betydelig sm\xc3\xa5konge i Sk\xc3\xa5ne._NEWLINE_Etter dette utrustet han, med st\xc3\xb8tte fra Harald Bl\xc3\xa5tann, en h\xc3\xa6r for \xc3\xa5 g\xc3\xa5 mot Sverige. De bega seg sj\xc3\xb8vegen oppover Sverige og seilte inn i M\xc3\xa4laren. De tok landstigning ved Flottsund i Fyris\xc3\xa5ns munning. For at mennene ikke skulle miste motet og seile vekk lot Styrbj\xc3\xb8rn alle skipene brenne. Her skal det seires eller d\xc3\xb8. Ved synet av de brennende skipene og tankene om slaget mistet danskene interessen, vendte om, seilte hjem og lot Styrbj\xc3\xb8rn i stikken._NEWLINE_Styrbj\xc3\xb8rn og h\xc3\xa6ren marsjerte nordover mot Uppsala og p\xc3\xa5 sletten Fyrisvall m\xc3\xb8tte han kong Erik som viste seg \xc3\xa5 ha v\xc3\xa6re vel forberedt. Ved underrettelsen av Styrbj\xc3\xb8rns ankomst hadde han latt sende pilbud og mobilisere alle v\xc3\xa5penf\xc3\xb8re menn. P\xc3\xa5 Fyrisvall br\xc3\xb8t det ut et sagnomsust slag som varte i tre dager og som ble utmalt i sagaen. I l\xc3\xb8pet av de f\xc3\xb8rste to dagene var jevnlikt mellom de stridende. Om kvelden gikk Erik opp til Odins statue i tempelet p\xc3\xa5 Uppsala og ofret til ham. Han lovte Odin at om han vant slaget skulle han v\xc3\xa6re Odins mann og komme til Valhalla om ti \xc3\xa5r. Den tredje dagen kastet Erik sitt spyd over fienden og sa: \xc2\xabJeg ofrer dere alle til Odin\xc2\xbb. I kampen som siden skjedde stupte Styrbj\xc3\xb8rn, og Erik seiret, hvilket ga ham navnet Seiers\xc3\xa6l.\n_START_SECTION_\nSlaget ved Fyrisvall\n_START_PARAGRAPH_\nSlaget ved Fyrisvall har blitt diskutert av svenske historikere. Noen mener det er legendarisk slag som kun har eksistert i sagaene, mens andre er bestemt p\xc3\xa5 at det har eksistert og henviser til en runestein i Sk\xc3\xa5ne, runestein DR 295 i H\xc3\xa4llestad, som sier: \xc2\xabEskil reiste denne steinen etter Toke Gormsson, sin kj\xc3\xa6re herre. Han flyktet ikke ved Uppsala.\xc2\xbb (A \xc3\x86skel satti sten \xc3\xbe\xc3\xa6nsi \xc3\xa6ftiR Toka Gorms sun, seR hullan drottin. SaR flo \xc3\xa6gi at Upsalum). En annen stein, runestein DR 279 i Sj\xc3\xb6rup, Scania, sier: \xc2\xabHan flyktet ikke ved Uppsala, men kjempet s\xc3\xa5 lenge han hadde v\xc3\xa5pen\xc2\xbb. P\xc3\xa5 runesteinen i H\xc3\xb6gby star det: \xc2\xabDen gode frimann Gulli hadde fem s\xc3\xb8nner. Den modige kjempen \xc3\x85smund falt ved Fyrisvall\xc2\xbb._NEWLINE_I henhold til Adam av Bremen skal Erik Seiers\xc3\xa6l siden ha vendt seg mot angripernes hjemland og beseiret disse. Det m\xc3\xa5 i s\xc3\xa5 fall v\xc3\xa6re sm\xc3\xa5konged\xc3\xb8mmer i Sverige. Slaget ved Fyrisvall synes \xc3\xa5 ha v\xc3\xa6rt et legendarisk slag i samtiden, men med tiden synes det \xc3\xa5 ha blitt overg\xc3\xa5tt av et annet sagnomsust slag som skjedde noen \xc3\xa5r senere, slaget ved Svolder.'